Ямніца

**«Ямніца»** — харчовае прадпрыемства Харватыі, заснаванае ў кастрычніку 1828 году.

На 2025 год улучала заводы мінэральнай вады і безалькагольных напояў у Пісаравіне і Горыцы Сьвятаянскай у Заграбскай жупаніі, «Сараеўскі кісяляк» у Босьніі і Герцагавіне ды вугорскі завод мінэральнай вады ў Фонёдзе. Таксама ў Сэрбіі дзейнічаў даччыны вытворца магнавай мінэралкі «Мг Мівэла» (Трстэнік). Была вядучым вытворцам мінэралкі і асьвяжальных напояў у Харватыі з гадавым абсягам вытворчасьці каля 350 млн літраў, а разам з даччынымі прадпрыемствамі магла вырабляць да 600 млн літраў напояў. Налічвала 1500 супрацоўнікаў.

Мела таварню ў Ястрабарска на захадзе Заграбскай жупаніі. Мінэральную ваду «Ямніца» пампавалі ў Ямніцкай Кіселіцы на поўдні Заграбскай жупаніі з падземнай Янінай крыніцы на глыбіні 500 мэтраў. Таксама налічвалася 10 сядзібаў продажаў у Вараждзіне, Белавары, Рыецы, Жміне, Осіеку, Славонскім Бродзе, Дугаполе, Камолацы, Палічніку і Шыбэніку. У крамы пастаўлялі газаваную мінэралку ў плястыкавых пляшках з поліэтылентэрэфталяту (ПЭТ) абсягам 0,5, 1 і 1,5 літры, а таксама ў літровых шкляных пляшках. У страўні збывалі мінэралку ў шкляных пляшках абсягам 0,33, 0,5, 0,75 і 1 літар. 

Сярод іншага, пад таварным знакам «Яна» выпускалі негазаваную мінэралку, ваду з фруктовымі смакамі, вітамінізаваную ваду і халодную гарбату. Для іх збыту за мяжой працавала 8 прадстаўніцтваў у 7 краінах Паўднёва-Ўсходняй Эўропы: Босьніі і Герцагавіне (Кісяляк), Вугоршчыне (Будаэрш), Паўночнай Македоніі (Скоп'е), Славаччыне (Браціслава), Славеніі (Лімбуш), Сэрбіі (Бялград і Прышціна) і Чарнагорыі (Ігало). Урэшце, выпускалі цытрынавыя тонікі «Сэнсацыя» на аснове мінэралкі «Ямніца», а таксама «Пра спорт» і «Пра гульня», як і колу «Скай» ды вітамінныя напоі «Тока».

## Мінуўшчына
18 кастрычніка 1828 году разьлілі першыя пляшкі мінэральнай вады «Ямніца» (Харвацкае каралеўства, Аўстрыйская імпэрыя). 18 лістапада 1828 году фармацэўт Джура Аўгусьцін правёў 2-і аналіз «Ямніцы». У 1829 годзе напоўнілі 5000 пляшак. У 1899 годзе Вілім Лаўрэнчыч пераабсталяваў завод разьліву ў Заграбе (Каралеўства Харватыя і Славонія, Аўстра-Вугоршчына), што павялічыла продажы да 500 000 пляшак за год. У 1932 годзе пабудавалі новую помпавую станцыю. У 1961 годзе Ямніцкія крыніцы пераняў «Агракамбінат Заграбу» (Сацыялістычная Рэспубліка Харватыя, СФР Югаславія). У 1964 годзе ўсталявалі 2 аўтаматычныя лініі разьліву. У 1967 году «Ямніца» стала часткай заграбскага вінзаводу «Бадэль».

У 1978 годзе адчынілі новы завод у Ямніцкай Кіселіцы, дзе да 30 сьнежня разьлілі 50-мільённую пляшку мінэральнай вады. У траўні 1982 году вытворчасьць пашырылі за кошт асьвяжальных напояў з водарам цытрыны і апэльсіну на аснове мінэралкі. 7 кастрычніка 1991 году ў ходзе вайны Харватыі за незалежнасьць ад Югаславіі абстрэлам пашкодзілі лінію разьліву мінэральнай вады. У 1992 годзе прадпрыемства пераўтварылі ў акцыйнае таварыства, асноўным пайшчыкам якога стаў «Агракор». 9 лістапада 1993 году вытворчасьць аднавілі.

У 1993 годзе закупілі 50 таварных цяжкавікоў і 20 вілачных пагрузчыкаў, а таксама адчынілі 4 таварні ў Заграбе, Спліце, Рыецы і Осіеку. У 2000 годзе «Ямніца» стала асноўным уласьнікам «Сараеўскага кіселяка», які быў найбольшым вытворцам мінэралкі ў Босьніі і Герцагавіне. У ліпені 2002 году пачалі разьліваць мінэралку «Яна». У 2004 годзе «Ямніца» стала асноўным уласьнікам вугорскага заводу мінэралкі ў Фонёдзе. У 2007 годзе мінэральную ваду пачалі разьліваць у літровыя шкляныя пляшкі. У жніўні 2008 году пачалі выпускаць мінэралку «Сэнсацыя» з фруктовымі водарамі. У 2009 годзе «Ямніца» стала асноўным уласьнікам заводу мінэралкі «Мг Мівэла» ў Сэрбіі. 1 красавіка 2019 году новым уласьнікам «Ямніцы плюс» стаў харчовы холдынг «Фортэнова».

## Крыніцы

## Вонкавыя спасылкі
* 

Катэгорыя:Харвацкія кампаніі
Катэгорыя:Вытворцы напояў
Катэгорыя:Заграбская жупанія
Катэгорыя:Мінэральныя воды
Катэгорыя:Зьявіліся ў 1828 годзе